Bakara (sūra)
Bakara (arābu: الْبَقَرَة, ’al-baqara — ‘govs’) ir Korāna otrā sūra, nākamā aiz Fātihas. Tā ir garākā no visām sūrām, tajā ir 286 ajāti (rindiņas). Bakara tiek uzskatīta par pirmo uzrakstīto Medīnas sūru. Sūra ietver dažādus tematus, kā arī norādes musulmaņiem, piemēram, par gavēšanas rituālu ramadāna laikā. Tajā ir arī stāsti par Ādamu, Ābrahāmu un Mūsu. Bakaras 282. ajāts ir garākais no visiem Korāna ajātiem.